Cât de mult crezi că s-a schimbat Piața Universității din anii ’60 și până azi? 🙂



Așa cum am mai spus: „Am ales o serie de fotografii de acum 30-40-…-90 de ani și am încercat să realizăm câte o poză din exact același punct – același moment al zilei – același anotimp (sigur, ne veți ierta acolo unde nu ne-a ieșit chiar exact 🙂 )”, iar „în perioada următoare vom publica periodic poze comparative – din același punct – cu Bucureștiul de ieri, așa cum este el acum”.

De data aceasta, vorbim și analizăm un cadru din Piața Universității – așa cum o știau părinții noștri (poate) și așa cum o știm noi azi.

Poza originală a fost realizată de un cetățean american, cel mai probabil în luna septembrie a anului 1964 (din acest punct de vedere am nimerit aproximativ doar ora – sau umbrele, mă rog) și a fost publicată de muzeuldefotografie.ro (vă recomand călduros link-ul, veți găsi o colecție superbă de poze vechi din București).

Citez de pe muzeuldefotografie.ro: „Bucureştiul arată interesant, fără cabluri, trafic sau reclame. Oamenii sunt îmbrăcaţi elegant, considerând criteriile actuale şi par destul de optimişti. Imaginea de mai sus este realizată în Piaţa Universităţii în staţia de autobuz din zona statuilor. Autorul notează: «Buses are a popular form of transportation». Se pare că apariţia fotografului nu impresionează pe nimeni. Doar două persoane îl privesc prin parbrizul autobuzului din prim-plan.„

Fotografia de referință, cea de „azi”, a fost realizată aproape din același punct (am modificat-o puțin pentru a semăna cu poza orginală – am stricat whitebalance-ul dinadins, tocmai pentru ca diferențele vizibile dintre poze să fie cele dintre elemente, și nu cele legate de culori, calitate, etc.)

Observație: Poza din prezent a fost realizată într-o zi de weekend, în timp ce poza din ’64 a fost realizată în timpul săptămânii, în timpul orelor de lucru – de aici și aglomerația. Doar că azi, în același loc, e aproape capăt de linie pentru doar două linii – 336 și 601 – și, aproape indiferent de ziua săptămânii – la ora potrivită pentru poză (în luna martie era 3-4 după-amiaza) – traficul de călători e mult mai redus decât în poza din ’64, acolo unde stația era un nod important pentru multe dintre liniile de autobuz și troleibuz, nu doar un capăt de linie precum azi.

Voi ce diferențe observați între cele două poze / între cele două perioade de timp?

Vor urma și alte poze comparative 🙂